Brasiilias on täna valentinipäev, mis tähendab otse  loomulikult, et juba viimased kaks nädalat on kõik vaateaknad olnud kaunistatud punaste südametega, mis igal endast lugupidaval inimesel muidugi südame pahaks ajavad. Valentinipäev on siinses kultuuriruumis deitimise juures äärmiselt olulise tähtsusega, vähemalt selline mulje on mulle jäänud. Kindlasti tuleb oma teisele poolele osta kingitus ja õhtul on kõik restoranid pilgeni inimesi täis, sest tähtsat päeva tuleb ometigi tähistada romantilise õhtusöögiga. Päev on otsustava tähtsusega ka nendes suhetes, kus  pole veel tehtud ettepanekut ametliku kurameerimise alustamiseks - täna saavad paljud suhted uue staatuse. Kas siis minnakse ametlikult paari või minnakse hoopis lahku.